Kansanedustaja Ozan Yanar (vihr.) on jättänyt hallitukselle kirjallisen kysymyksen paperittomien ihmisten terveydenhuollosta. Hän vaatii Helsingin kaupunginvaltuuston tällä viikolla päättämää linjausta laajemmista palveluista käyttöön koko maassa.

Helsinki laajensi tällä viikolla paperittomille avoimia palveluita akuutista hoidosta muun muassa rokotteisiin ja kroonisten sairauksien hoitoon. Yanar pitää päätöstä vastuullisena ja inhimillisenä.

– Mutta on erityisen tärkeää, että me eduskunnassa turvaamme heikossa asemassa olevien ihmisten tilanteen maanlaajuisesti, Yanar sanoo Facebook-päivityksessään.

– Perusoikeuksien turvaaminen on pidettävä erillään maahanmuuttokontrollista, hän lisää kirjallisessa kysymyksessään.

Yanar toteaa kysymyksessään, että perustuslain ja Suomea sitovien kansainvälisten ihmisoikeussopimusten nojalla on kiistatonta, että oikeus terveyteen ”ei edellytä henkilön maassa oleskelun laillistamista”vaan kuuluu jokaiselle.

– Monet asiantuntijat ja terveydenhuollon ammattilaiset ovat kannattaneet sitä, että paperittomien ihmisten oikeudet terveyspalveluihin turvattaisiin nykyistä laajemmin. Kunnat ovat tehneet asiassa omia linjauksiaan, mutta yhtenäiset kansalliset linjaukset paperittomien palveluista ovat tarpeen. Nyt on aika pitää ihmisoikeuksista kiinni myös muualla Suomessa, Yanar jatkaa.

Lue lisää: Turhaa draamaa paperittomien palveluista? – Professori: Helsinki vain noudatti perustuslain pykäliä

Yanar toteaa, että paperittomuus on pysyvä osa yhteiskuntaamme, ”sillä sitä on luotu aktiivisesti poliittisilla linjauksilla”. Näistä linjauksista hän mainitsee muun muassa hallituksen päätöksen tiukentaa tilapäisen oleskeluluvan myöntämisen edellytyksiä.

Kansanedustaja toteaa, että kroonisia sairauksia on sekä inhimillisesti että taloudellisesti kannattavampaa hoitaa ennaltaehkäisevästi eikä vasta sitten, kun tilanne on akuutti. Rokotteiden teho puolestaan perustuu siihen, että niitä annetaan kaikille, hän jatkaa.

Kirjallisessa kysymyksessään Yanar kysyy hallitukselta, mitä se aikoo tehdä turvatakseen kaikille perustuslaissa määritellyn oikeuden välttämättömään toimeentuloon ja huolenpitoon, erityisesti välttämättömiin terveyspalveluihin. Lisäkysymyksenä hän tiedustelee, miten hallitus aikoo puuttua paperittomuuden syihin.

LUE MYÖS:

Tämän takia SDP:n rivit repesivät – Eveliina Heinäluoma: Selvitys paperittomista puuttui

Jussi Halla-aho hävisi: Lisää terveyspalveluita paperittomille äänin 45–39 – ”Helsinki on vihreä ja punainen”

Nasima Razmyar suomii SDP:tä: ”Kytee epäilys, onko demarit heikoimman puolella maahanmuutossa”

Vastaus perussuomalaisten huoleen Helsingin paperittomista: Uusi linjaus ei lisää Suomen vetovoimaa